Amigoe

**Amigoe** ta un korant di atardi di Kòrsou na idioma hulandes. E ta wòrdu distribuí  na Kòrsou, Aruba, Boneiru i Hulanda. E korant ta esun mas bieu den eksistensia kontinuo na Kòrsou. E ta establesé na Kaya Fraternan di Skèrpènè z/n, Scherpenheuvel.

## Historia
E korant, ku originalmente tabatin e nòmber Amigoe di Curaçao, a ser fundá na desèmber 1883 pa kleronan di Orden di Dominikano. El a inisiá komo revista semanal katóliko pa e islanan di Kolonia Kòrsou. E promé edishon a sali dia 5 di yanüari 1884 bou enkargo di redaktor pater Jordanus Onderwater. 

E sirkulashon na Aruba a kuminsá den mesun aña 1884. Inisialmente, e korant tabata sali semanalmente den dos idioma: hulandes i papiamentu. Komo e kombinashon di idioma tabata kousa konfushon,  a lanta *La Cruz* komo korant separá na papiamentu. 

Na 1935, a kuminsá publiká dos bes pa siman, riba djarason i djasabra. Desde 1 di mart 1941, e korant a bira un diario, ku publikashon tur dia, eksepto djadumingu. Dia 8 di yanüari 1985, Amigoe a introdusí un version online riba Internet; e ta un di e prome korantnan lokal ku un presensia digital.

E korant ta enfoká riba notisia aktual di Kòrsou, Aruba, Boneiru i otro parti di region Karibe Hulandes. E tambe ta inkluí notisia internashonal a traves di servisionan di notisia manera ANP i Reuters. Entre e rubrikanan regular por enkontra sekshonnan tokante politika, ekonomia, kultura, deporte, opinion, i avisunan ofisial.

Tur djasabra, ta saka e suplemento di wikènt yamá Ñapa, ku ta dediká su kontenido na tópikonan kultural, di entretenimentu, i reportahe spesial. Ñapa ta inkluí, entre otro, entrevista ku figuranan públiko, reseña di buki i pelíkula, kolumna kreativo, i temanan relashoná ku bida insular.

Edishonnan antiguo di e korant for di su inisio ta disponibel gratuitamente online via Delpher.nl, un repositorio digital ku ta ofresé akseso na korant, buki i revistanan di pasado den idioma hulandes.

## Restrukturashon
Na fin di añanan setenta di siglo binti, Amigoe a kambia di man, ku e derechonan di e korant a wòrdu transferí na aksionistanan privá, inklusivo e kompania CITCO. Seguidamente el a wòrdu atkerí pa Jackie Voges, kende a dirigí e korant pa hopi aña. Aktualmente, Michael Voges ta direktor. 

## Eks-redaktor i reporteronan

* Aart Broek (literatura)
* Peter Dicker (hefe di redakshon)
* Ambrosius Euwens (di dies hefe di redakshon, 1919-1926)
* Henry Habibe (literatura)
* Johan Hartog (di diestres hefe di redakshon, 1940-1946)
* Carel de Haseth (Ñapa)
* P.M.H. Hulsman (hefe di redakshon)
* Gustaaf de Jongh (deporte)
* René van Nie (kolumnista)
* Jordanus Onderwater (promé hefe di redakshon)
* Ronny Rens (hefe di redakshon)
* Jos de Roo (redaktor pagina di buki)
* Wim Rutgers (literatura)
* Norman Serphos (hefe di redakshon, 2019-2024)
* Petrus Verriet (hefe di redakshon, 1926-1931)
* R.J.C. Wahlen (di ocho hefe di redakshon, 1901-1918)

## Link eksterno
*  Wepsait ofisial
* [Delpher (edishonnan disponibel online 1884-1995)](https://www.delpher.nl/nl/kranten/results?query=&page=1&sortfield=date&cql%5B%5D=(date+_gte_+%2201-01-1618%22)&cql%5B%5D=(date+_lte_+%2231-12-1995%22)&cql%5B%5D=ppn+any+(840847114+OR+376311975+OR+863860281)&coll=dddtitel)